نئلسون ماندئلانین اؤزللیگی، حاقسیزلیغا اوغرادیغینا رغمن، گوجو یئیهلندیکده، اونا حاقسیزلیق ائدهنلره، اونا قارا گون یاشادانلارا قارا گون یاشاتماق یئرینه، هر کسین حاقی قوروناراق نئجه یاشاماغی اؤیرتدی. ماندئللانین پایی اؤلکهسینه، ساواشین دایاندیریلماغی، اؤلکهنی بوتون یان دورانلارین بیرلیگی ایله دوزلتمهلهری اولدو. نیفرتی ووجودلاردا آزالداراق، سؤندورمهیه چالیشدی.
بوگون؛ اورتا دوغو آدلانان بؤلگهده، حاقسیزلیغا اوغرایان طرفلر، اؤج آلماق آرزیسیلا یاشاییرلار. أللری بیر یئره یئتیشدیردیکده أللریندن گلهنی أسیرگهمیرلر. بو تکجه قوروپلار آراسیندا یوخ، بلکه تک-تک اینسانلارین آراسیندا دا یارانیر. حاقسیزلیغا اوغرایانلار گوجه یئتیردیکلری زامان، ایللر بؤیو ییغدیقلاری نیفرتی توپلومون اوستونه قوسورلار(بو کلمهنی ایشلتدیکده بوتون اوخوجولاردان عوذور ایسته ییرم، بون کلمهنی ایفاده ائلهیه بیلهجک باشقا کلمه تاپمادیم یازماغا). بؤلگهده یاشانانلار، اؤز توپلوموموزون ایچینده یاشانانلار هر دن آدامی ائله قورخودورلار کی، گلهجک نسیللرین یوز ایللر بویو بو نیفرتدن قورتولماغی دوشونمک اولمور.
گون گئتدیکجه، نیفرتلر داها چوخ آرتیر. ماراقلیسی بو دور کی، بو نیفرتی یاشادانلار هر دوشونجهنین آیدینلاری توپلوما داشیییرلار. اؤزلرینی موطلق گؤرن آیدین اینسانلار، نیفرتی تکجه اؤزلرینده یوخ، بلکه توپلوملاریندان دا یایماغا چالیشیرلار. او اوزدن ده، ساغ سولو، سول ساغی، میللتلر بیربیرلرینی، شاعیر-شاعیری، مودور-مودورو، یازیچی-یازیچینی، دوشمن اولاراق چئورهلرینه تانیتدیریرلار. هر دن دوشونورم، تاریخ بویو ایچ-ایچه یاشایان اینسانلار، نئجه بیر-ایکی ایلده قانلارینا یئریکلهییرلر. تکجه تاپا بیلدیگیم جاواب، قودرتی أله آلماق ایستهینلرین اوزوندن اولور. قودرتی یاشاماق اوچون، نیفرتدن یارارلانیرلار. قودرتی أله آلماغا، یاشادیغی یئرلرین یئترسیزلیکلرینی رقیبلرین بویونلارینا ییخیرلار. بو دورومدان قورتولماغین تکجه یولونو، دوشمن تانیتدیردیقلاری رقیبلرین یوخ اولماغیندا گؤرورلر.
باتی اؤلکهلری، بو سورونو اؤز آرالاریندا، بئله چؤزوبلر: هئچ بیر گوج یئیهلهنن ایستهین گوجلری بیر یوللوق سیلمک اولماز. سیلمهیه چالیشماق، یاشادیقلاری یئرلرین ابدی اولاراق، چاتیشمالاردا یاشادار. اونلار، اؤز آرالاریندا گئرچکلری گؤروب، گئرچکلرین اوستونده اؤزلوکلرینی اولوشدوردولار. بو اولوشوم، باتینین آیاغ اوسته قالماغینا ندن اولدو. دوغونو گوجلری آلتینا چکمهیه ندن اولدو. اؤزلرینی وارسایییب، اؤزگهلرین گئرچکلرینی بیلهرک، وارساییب، اؤزگهلره اؤزلرینی یوخ سایدیرماغا ندن اولدو.
یالنیش دوشونمهیین، باتینی هر نهیه سبب اولان گؤرستمهیه چالیشمیرام. اونلارین نئجه اؤزلرینین گئرچکلرینی گؤردوکلرینی وورغولاماغا چالیشیرام. بیزلرین اؤزوموزو اولدوغوموز کیمی گؤرمهیه سسلهنیرم. بیری تاپیلیب دئیه بیلر، "قارداش سن اؤزون هر نه جور گؤرمک ایستیرسن گؤر، کیم دیر سنین قاباغیوی آلان". هر کسین اؤز گؤروشو اولاجاق، بیز ایستهسک ده ایستهمهسک ده! بیزیم بیزلیکده گؤروشوموزون اولوشماسینا، بوردا یاشایان هر کسیمین گؤروشو گرکلی دیر.
azb_Arab azb_Arab azb_Arab azb_Arab azb_Arab